1.INTRODUZZJONI

Ir-Regolament dwar is-Swieq fl-Istrumenti Finanzjarji (minn issa ‘l quddiem il-MiFIR) u d-Direttiva dwar is-swieq fl-istrumenti finanzjarji (MiFID II) ġew ippubblikati fil-Ġurnal Uffiċjali fit-12 ta’ Ġunju 2014, daħlu fis-seħħ fit-2 ta’ Lulju 2014 u ilhom applikabbli mit-3 ta’ Jannar 2018.

MiFiD II/MiFIR jintroduċu struttura tas-suq li għandha l-għan li tiżgura li n-negozjar, fejn xieraq, iseħħ f’pjattaformi regolati u li n-negozju jsir trasparenti biex jiġu żgurati sistemi effiċjenti u ġusti tal-formazzjoni tal-prezzijiet.

F’dan il-kuntest, il-MiFIR jagħti eżenzjoni minn rekwiżiti ta’ trasparenza ta’ qabel u wara n-negozjar fir-rigward ta’ strumenti finanzjarji mhux tal-ekwità li huma ta’ benefiċċju għal swieq regolati, operaturi tas-suq u ditti tal-investiment fir-rigward ta’ tranżazzjoni fejn il-kontroparti tkun membru tas-Sistema Ewropea ta’ Banek Ċentrali (SEBĊ) u fejn dik it-tranżazzjoni tkun imdaħħla fit-twettiq ta’ politika monetarja, tal-kambju u ta’ stabbiltà finanzjarja li dak il-membru tas-SEBĊ għandu s-setgħa legali li jsegwi u fejn dak il-membru jkun ta notifika minn qabel lill-kontroparti tiegħu li t-tranżazzjoni hija eżentata. Barra minn hekk, il-MiFIR jagħti s-setgħa lill-Kummissjoni biex testendi l-ambitu ta’ din l-eżenzjoni għal banek ċentrali ta’ pajjiżi terzi meta jiġu ssodisfati l-kundizzjonijiet meħtieġa.

Għal dan l-għan il-Kummissjoni Ewropea kkummissjonat studju estern għand iċ-Ċentru għall-Istudji Politiċi Ewropej (CEPS) u għand l-Università ta’ Bolonja dwar “Eżenzjonijiet għal banek ċentrali ta’ pajjiżi terzi u entitajiet oħra skont ir-Regolament dwar l-Abbuż tas-Suq (MAR) u s-suq fir-Regolament dwar l-Istrument Finanzjarju (MiFIR)” (“l-istudju”). L-istudju hu bbażat fuq stħarriġ u riċerka bbażata biss fuq id-dokumentazzjoni. Huwa janalizza ir-regoli tat-trasparenza ta’ qabel u ta’ wara n-negozjar li huma applikabbli meta banek ċentrali ta’ pajjiżi terzi jinnegozjaw fi strumenti finanzjarji mhux tal-ekwità, kif ukoll sa fejn dawn il-banek ċentrali jinnegozjaw dawn l-istrumenti fl-Unjoni.

F’rapport tal-Kummissjoni adottat fid-9 ta’ Ġunju 2017, il-Kummissjoni kkonkludiwt li huwa xieraq li tingħata eżenzjoni mir-rekwiżiti ta’ trasparenza qabel u wara n-negozju ta' MiFIR skont l-Artikolu 1(9) tal-MIFIR lil banek ċentrali ta’ pajjiżi terzi tal-ġuriżdizzjonijiet li ġejjin: L-Awstralja, il-Brażil, il-Kanada, Hong Kong, l-Indja, il-Ġappun, il-Messiku, Singapore, ir-Repubblika tal-Korea, l-Iżvizzera, it-Turkija u l-Istati Uniti — u l-Bank għall-Ħlasijiet Internazzjonali. Ir-Regolament Delegat (UE) 2017/1799, adottat fl-14 ta’ Ġunju 2017, ta eżenzjoni mir-rekwiżiti ta’ trasparenza qabel u wara n-negozju ta' MiFIR skont l-Artikolu 1(9) tal-MIFIR lill-banek ċentrali tal-pajjiżi terzi tal-pajjiżi msemmija qabel.





2.IL-BAŻI LEGALI TAR-RAPPORT: L-ARTIKOLU 1(9) TAL-MiFIR

Il-Bank Ċentrali tar-Repubblika tal-Poplu taċ-Ċina (tal-People’s Bank of China, PBoC) ma pprovdietx informazzjoni suffiċjenti, notevolment marbuta mal-attività kummerċjali tiegħu fl-UE, sabiex il-Kummissjoni tkun tista’ tagħmel valutazzjoni fil-ħin tar-Regolament tal-Kummissjoni (UE) 2017/1799. F’Awwissu 2018, il-People’s Bank of China pprovda d-data meħtieġa biex titlesta l-valutazzjoni skont l-Artikolu 1(9) tal-MiFIR. Fid-dawl ta’ dak il-materjal addizzjonali li wasal mingħand il-People’s Bank of China dan ir-rapport jivvaluta l-adegwatezza li tingħata eżenzjoni minn rekwiżiti ta’ trasparenza ta’ qabel u wara n-negozjar ta' MiFIR skont l-Artikolu 1(9) tal-MiFIR lill-People’s Bank of China.

L-Artikolu 1(6) tal-MiFIR fih eżenzjoni mir-regoli ta’ trasparenza ta’ qabel u wara n-negozjar fir-rigward ta’ tranżazzjonijiet fejn il-kontroparti tkun membru tas-Sistema Ewropea ta’ Banek Ċentrali (SEBĊ) u fejn dik it-tranżazzjoni tkun imdaħħla fit-twettiq ta’ politika monetarja, tal-kambju u tal-istabbiltà finanzjarja li dak il-membru tas-SEBĊ għandu s-setgħa legali li jsegwi u fejn dak il-membru jkun ta notifika minn qabel lill-kontroparti tiegħu li t-tranżazzjoni hija eżentata.

Barra minn hekk, l-Artikolu 1(9) tal-MiFIR jagħti s-setgħa lill-Kummissjoni biex: “[...] jkollha s-setgħa li tadotta atti delegati skont l-Artikolu 50 biex testendi l-kamp ta’ applikazzjoni tal-paragrafu 6 għal banek ċentrali oħrajn.

Għal dak l-għan, il-Kummissjoni għandha, sal-1 ta’ Ġunju 2015, tippreżenta rapport lill-Parlament Ewropew u lill-Kunsill fejn jiġi vvalutat it-trattament tat-tranżazzjonijiet minn banek ċentrali ta’ pajjiżi terzi, li għall-finijiet ta’ dan il-paragrafu jinkludu l-Bank għall-Ħlasijiet Internazzjonali. Ir-rapport għandu jinkludi analiżi tal-kompiti statutorji tagħhom u l-volumi ta’ kummerċ tagħhom fl-Unjoni. Ir-rapport għandu:

(a) jidentifika dispożizzjonijiet applikabbli fil-pajjiżi terzi rilevanti rigward id-divulgazzjoni regolatorja ta’ tranżazzjonijiet ta’ bank ċentrali, inklużi tranżazzjonijiet magħmula minn membri tas-SEBĊ f’dawk il-pajjiżi terzi, u

(b) jevalwa l-impatt potenzjali li r-rekwiżiti ta’ divulgazzjoni regolatorja fl-Unjoni jista’ jkollhom fuq it-tranżazzjonijiet ta’ bank ċentrali ta’ pajjiż terz.

Jekk ir-rapport jikkonkludi li l-eżenzjoni pprovduta fil-paragrafu 6 mhijiex neċessarja fir-rigward ta’ tranżazzjonijiet fejn il-kontroparti tkun bank ċentrali ta’ pajjiż terz li jkun qed iwettaq politika monetarja, skambju u operazzjonijiet ta’ stabbiltà finanzjarja, il-Kummissjoni għandha tipprovdi li dik l-eżenzjoni tapplika għal dak il-bank ċentrali ta’ pajjiż terz.”

3.ANALIŻI TAS-SITWAZZJONI GĦALL-PEOPLE’S BANK OF CHINA

Il-kriterji użati għall-valutazzjoni